Komission asetus (EY) N:o 1972/1999, annettu 15 päivänä syyskuuta 1999, kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetun asetuksen (ETY) N:o 3600/92 muuttamisesta



Virallinen lehti nro L 244 , 16/09/1999 s. 0041 - 0041



KOMISSION ASETUS (EY) N:o 1972/1999, annettu 15 päivänä syyskuuta 1999, kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetun asetuksen (ETY) N:o 3600/92 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 1999/1/EY(2), ja erityisesti sen 8 artiklan 2 kohdan, sekä katsoo, että 1) komissio järjestää direktiivin 91/414/ETY tiedoksi antamisen jälkeen markkinoilla kyseisen direktiivin 8 kohdan 2 alakohdan mukaisesti kaksi vuotta olleiden tehoaineiden uudelleenarvioinnin, joka toteutetaan osana komission asetuksessa (ETY) N:o 3600/92(3), sellaisena kuin se on viimeksi muutettuna asetuksella (EY) N:o 1199/97(4), käyttöön otettua yhteistyö- ja koordinointiohjelmaa; ohjelmassa jäsenvaltiot ottavat hoitaakseen erityisiä tehtäviä, jotka edistävät osaltaan yhteisön tasolla tehtävien sääntelyä koskevien päätösten perustana olevaa tieteellistä ja teknistä arviointia, 2) kaikilla asianomaisilla osapuolilla on oltava mahdollisimman aikaisin saatavillaan päivitetyt tiedot testeistä ja tutkimuksista, joista on esitetty tietosuojavaateita ja sellaisista testeistä ja tutkimuksista, joita voidaan edellyttää myöhemmässä vaiheessa kyseisiä tehoaineita koskevan arvioinnin ja päätöksenteon loppuunsaattamiseksi; kertomuksen antavan jäsenvaltion olisi vastattava näiden tietojen luovuttamisesta, 3) komission asetusta (ETY) N:o 3600/92 olisi näin ollen muutettava asianomaisten osapuolten tiedonsaannin varmistamiseksi, ja 4) tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetuksen (ETY) N:o 3600/92 7 artiklan 3 kohdan toisen alakohdan toinen virke seuraavasti: "Kertomuksen antavan jäsenvaltion on erityisestä pyynnöstä annettava asianomaisille osapuolille mahdollisuus tutustua seuraaviin seikkoihin tai pidettävä ne näiden osapuolten saatavilla: - edellä 1 kohdan d alakohdassa tarkoitetut tiedot, lukuun ottamatta direktiivin 14 artiklan mukaisesti luottamuksellisiksi määriteltyjä tietoja, - tehoaineen nimi, - puhtaan tehoaineen pitoisuus valmiissa materiaalissa, - luettelo tiedoista, joita tarvitaan tehoaineen mahdollista sisällyttämistä direktiivin liitteeseen I arvioitaessa, ensin siinä muodossa kuin ne sisältyvät annettuun kertomukseen ja toiseksi siten kuin ne on saatettu lopulliseen muotoon komission kuultua seuraavassa alakohdassa tarkoitettuja asiantuntijoita." 2 artikla Tämä asetus tulee voimaan 1 päivänä lokakuuta 1999. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä syyskuuta 1999. Komission puolesta Franz FISCHLER Komission jäsen (1) EYVL L 230, 9.8.1991, s. 1. (2) EYVL L 21, 28.1.1999, s. 21. (3) EYVL L 366, 15.12.1992, s. 10. (4) EYVL L 170, 28.6.1997, s. 19.